Kula da farcenki
By Lubabatu I. Garba, a Kano | Publish Date: Jan 5 2018 4:00AM
Yadda ake gyaran farce
Farce yana da amfani kwarai da gaske ta fuskar ginuwar jiki. Sai dai hakan ba zai samu ba sai idan har mun ba su kulawa ta musamman. Lafiyayyu kuma kyawawan farata su ne wadanda suke sumul-sumul babu wata gargada ko karkacewa a jikinsu. Za ki samu cewa gaba dayansu sun
zama launi guda ba tare da wani dameji na rauni ko tabo a kai ba. Ga wadansu hanyoyi da muke ganin matukar za mu kula da bin su daki-daki, to za mu samu biyan bukata na mallakar kyawawa kuma lafiyayyun farata:-
• Ki kula da farcenki ta hanyar zuwa salun akai-akai.
• Ki guji tara farce ya yi tsayi mai yawan gaske, wato akwai bukatar su zama a yanke a koyaushe.
• Ki guji cire farce da hakori. Ko da ya zama cewa wani abu ya taba farcenki ya yi irin dagowar nan, kada ki sa hakori ki cizge shi, domin hakan zai sa ya fita ba bisa ka’aida ba ta yadda har zai sa a tsarin farcen ya zama wani iri daban. Wato sai ki ga wani bangaren na farcen ya fi wani tsawo. A maimakon haka ki sami reza ko kuma abin yankan farce da ake kira da nail cutter ki yanke farcen da shi.
• Kada ki bari farcenki ya zama a jike koda yaushe, domin hakan zai sa ya rika kakkaryewa tun kafin ma ki kai ga yankewa. Idan ya zama za ki yi aiki da ruwa, yana da kyau ki sami irin safar hannun nan ki sa, don ta kare miki faratanki daga lalacewa.
• Kada ki yi amfani da alkamashi wajen yanke farcenki, ko da farcen ya kasance mai rauni ne, balle kuma ga wanda ba shi da wata matsala.